สรุปภาวะตลาดต่างประเทศ ประจำวันที่ 4 มิ.ย. 2562
สรุปภาวะตลาดต่างประเทศ ประจำวันที่ 4 มิ.ย. 2562
สรุปภาวะตลาดต่างประเทศ ประจำวันที่ 4 มิ.ย. 2562
5 มิ.ย. 2562

ดัชนีดาวโจนส์ตลาดหุ้นนิวยอร์กปิดพุ่งขึ้นกว่า 500 จุดเมื่อคืนนี้ (4 มิ.ย.) ขานรับสัญญาณบวกที่ว่า ธนาคารกลางสหรัฐ (เฟด) อาจจะปรับลดอัตราดอกเบี้ย หลังจากนายเจอโรม พาวเวล ประธานเฟดได้ให้คำมั่นว่า เฟดจะดำเนินการในสิ่งที่จำเป็นเพื่อกระตุ้นเศรษฐกิจ และอาจนำมาตรการผ่อนคลายเชิงปริมาณ (QE) กลับมาใช้อีกครั้ง นอกจากนี้ ตลาดยังได้รับปัจจัยหนุนจากข่าวที่ว่า สภาคองเกรสเตรียมลงมติคัดค้านแผนการของประธานาธิบดีโดนัลด์ ทรัมป์ในการปรับขึ้นอัตราภาษีสินค้านำเข้าจากเม็กซิโก
ดัชนีเฉลี่ยอุตสาหกรรมดาวโจนส์ปิดที่ 25,332.18 จุด พุ่งขึ้น 512.40 จุด หรือ +2.06% ขณะที่ดัชนี S&amp;P500 ปิดที่ 2,803.27 จุด เพิ่มขึ้น 58.82 จุด หรือ +2.14% และดัชนี Nasdaq ปิดที่ 7,527.12 จุด เพิ่มขึ้น 194.10 จุด หรือ +2.65%
 
ตลาดหุ้นยุโรปปิดบวกเมื่อคืนนี้ (4 มิ.ย.) โดยตลาดเริ่มปรับตัวรับแนวโน้มที่ธนาคารกลางต่างๆ จะปรับลดอัตราดอกเบี้ยลง หลังการรายงานข้อมูลเศรษฐกิจที่ซบเซา ขณะที่หุ้นกลุ่มรถยนต์ดีดตัวขึ้น หลังโบรกเกอร์แนะนำให้นักลงทุนเพิ่มการลงทุนในหุ้นกลุ่มนี้
ดัชนี Stoxx Europe 600 บวก 0.59% ปิดที่ 372.67 จุด
ดัชนี CAC-40 ตลาดหุ้นฝรั่งเศสปิดที่ 5,268.26 จุด เพิ่มขึ้น 26.80 จุด หรือ +0.51% ขณะที่ ดัชนี DAX ตลาดหุ้นเยอรมันปิดที่ 11,971.17 จุด เพิ่มขึ้น 178.36 จุด หรือ +1.51% และดัชนี FTSE 100 ตลาดหุ้นลอนดอนปิดที่ 7,214.29 จุด เพิ่มขึ้น 29.49 จุด หรือ +0.41%
 
ตลาดหุ้นลอนดอนปิดปรับตัวขึ้นเมื่อคืนนี้ (4 มิ.ย.) เนื่องจากนักลงทุนคาดหวังว่า ธนาคารกลางสหรัฐ (เฟด) อาจจะต้องปรับลดอัตราดอกเบี้ยลงเร็วๆ นี้ ซึ่งเป็นแรงหนุนตลาดหุ้นทั่วโลก ขณะที่นักลงทุนคลายความกังวลเกี่ยวกับการทำสงครามการค้าระหว่างสหรัฐและจีน
ดัชนี FTSE 100 ตลาดหุ้นลอนดอนปิดที่ 7,214.29 จุด เพิ่มขึ้น 29.49 จุด หรือ +0.41%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (4 มิ.ย.) เนื่องจากนักลงทุนเข้าช้อนซื้อเก็งกำไรหลังจากสัญญาน้ำมันดิบร่วงลงติดต่อกัน 4 วันทำการก่อนหน้านี้ นอกจากนี้ ตลาดยังได้รับปัจจัยหนุนจากการที่ประธานธนาคารกลางสหรัฐ (เฟด) ส่งสัญญาณปรับลดอัตราดอกเบี้ยเพื่อกระตุ้นเศรษฐกิจ และซาอุดีอาระเบียได้ออกมาแสดงความตั้งใจที่จะเดินหน้าสร้างเสถียรภาพในตลาดน้ำมันต่อไป
สัญญาน้ำมันดิบ WTI ส่งมอบเดือนก.ค. เพิ่มขึ้น 23 เซนต์ หรือ 0.4% ปิดที่ 53.48 ดอลลาร์/บาร์เรล
สัญญาน้ำมันดิบเบรนท์ส่งมอบเดือนส.ค. เพิ่มขึ้น 69 เซนต์ หรือ 1.1% ปิดที่ 61.97 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (4 มิ.ย.) ทำสถิติปิดในแดนบวกติดต่อกันเป็นวันที่ 5 เนื่องจากนักลงทุนยังคงเดินหน้าซื้อทองคำในฐานะสินทรัพย์ที่ปลอดภัย ท่ามกลางความไม่แน่นอนด้านการค้าและภาวะเศรษฐกิจทั่วโลก
สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 80 เซนต์ หรือเกือบ 0.1% ปิดที่ 1,328.70  ดอลลาร์/ออนซ์
สัญญาโลหะเงินส่งมอบเดือนก.ค. เพิ่มขึ้น 2.9 เซนต์ หรือ 0.2% ปิดที่ 14.769 ดอลลาร์/ออนซ์
สัญญาพลาตินัมส่งมอบเดือนก.ค. ลดลง 1.80 ดอลลาร์ หรือ 0.22% ปิดที่ 819.10 ดอลลาร์/ออนซ์
สัญญาพัลลาเดียมส่งมอบเดือนก.ย. พุ่งขึ้น 25.80 ดอลลาร์ หรือ 2% ปิดที่ 1,340.80 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตราเมื่อคืนนี้ (4 มิ.ย.) หลังจากนายเจอโรม พาวเวล ประธานธนาคารกลางสหรัฐ (เฟด) ส่งสัญญาณปรับลดอัตราดอกเบี้ย นอกจากนี้ ดอลลาร์ยังได้รับแรงกดดันจากข้อมูลเศรษฐกิจที่อ่อนแอของสหรัฐ
ดอลลาร์สหรัฐอ่อนค่าลงเมื่อเทียบกับฟรังก์สวิส ที่ระดับ 0.9907 ฟรังก์ จากระดับ 0.9923 ฟรังก์ และอ่อนค่าเมื่อเทียบกับดอลลาร์แคนาดา ที่ระดับ 1.3395 ดอลลาร์แคนาดา จากระดับ 1.3437 ดอลลาร์แคนาดา แต่ดอลลาร์แข็งค่าขึ้นเล็กน้อยเมื่อเทียบกับเงินเยน ที่ระดับ 108.05 เยน จากระดับ 108.03 เยน
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1259 ดอลลาร์ จากระดับ 1.1257 ดอลลาร์ ขณะที่เงินปอนด์แข็งค่าขึ้นสู่ระดับ 1.2704 ดอลลาร์ จากระดับ 1.2665 ดอลลาร์ ส่วนดอลลาร์ออสเตรเลียแข็งค่าขึ้นแตะที่ระดับ 0.6997 ดอลลาร์สหรัฐ จากระดับ  0.6977 ดอลลาร์สหรัฐ